b'\n_START_ARTICLE_\nSizif\n_START_PARAGRAPH_\nSizif je bil gr\xc5\xa1ki mitolo\xc5\xa1ki kralj in ustanovitelj mesta Korint.\n_START_SECTION_\n\xc5\xbdivljenje pred smrtjo\n_START_PARAGRAPH_\nSizif je dal na skali nad novo ustanovljenim mestom Korint zgraditi veli\xc4\x8dasten grad, ki pa ni imel pitne vode. Zato je Sizif posku\xc5\xa1al priti do izvira sve\xc5\xbee vode preko bogov. Izkoristil je spor med kraljem bogov, Zevsom in re\xc4\x8dnim kraljem Azopom. Azopu je izdal, kje se skriva Zevs, in v zameno za informacijo mu je Azop daroval izvir pitne vode na gradu. Zevsa je sizifovo dejanje razjezilo, zato je ponj poslal Tanatosa, smrt. Sizif je smrt zvija\xc4\x8dno ujel in jo zaprl v temnico. Od takrat naprej ni umrl ve\xc4\x8d noben \xc4\x8dlovek na svetu. Zevs je \xc5\xa1e enkrat pobesnel in poslal boga Aresa, da je osvobodil smrt, ki je Sizifa odpeljala v Hades. Sizif, ki je pri\xc4\x8dakoval tak rezultat, je \xc5\xbee pred tem naro\xc4\x8dil \xc5\xbeeni, naj ne \xc5\xbealuje za njim in mu ne polo\xc5\xbei v grob darov, ki jih je bilo po tedanjih \xc5\xa1egah treba prilo\xc5\xbeiti mrtvemu. \xc5\xbdena ga je ubogala in je celo slavila njegovo smrt. Sizif je v Hadesu tarnal nad njenim po\xc4\x8detjem in si izboril, da mu je Tanatos dovolil izhod iz Hadesa, da bi \xc5\xbeeno opomnil na njene dol\xc5\xbenosti. Sizif je tako pobegnil iz sveta mrtvih in priredil veliko zabavo na ra\xc4\x8dun bogov. To je Zevsa tako razjezilo, da je namenil Sizifu nalo\xc5\xbeiti grozno kazen in ga poslati v Tartar. Ponovno je ponj poslal Tanatosa, ki se je z njim vrnil v Hades.\n_START_SECTION_\n\xc5\xbdivljenje po smrti in kazen\n_START_PARAGRAPH_\nZa kazen za njegove grehe proti bogovom je bil Sizif vr\xc5\xbeen v Tartar med najve\xc4\x8dje gre\xc5\xa1nike. Tam je moral za kazen valiti ogromno skalo na vrh hriba. Vsaki\xc4\x8d, ko je pririnil skalo skoraj na vrh, pa mu je le-ta u\xc5\xa1la in se skotalila na vzno\xc5\xbeje. Tako kazen bo po gr\xc5\xa1ki mitologiji opravljal celo ve\xc4\x8dnost._NEWLINE_\xc5\xa0e danes obstaja za kak\xc5\xa1no delo brez smisla izraz Sizifovo delo.'